אפליקציית הניווט בתחבורה ציבורית מוביט (Moovit), מאפשרת ניווט גם לקלפיות מחר. באפליקציה עודכנה רשימה של הקלפיות בבחירות לרשויות המקומיות, ועם הקשת מספר הקלפי, תוכלו למצוא את מיקומה ולקבל הצעות ניווט אליה ברגל ובתחבורה ציבורית.
יותר מ-800 קלפיות הוכנסו לאפליקציה, וזו מאפשרת למצוא את הדרך אליהם ברגל, באוטובוס או ברכבת. עם זאת, ניווט במכונית אינו אפשרי במוביט. מחר תשלח האפליקציה תזכורת ל-700 אלף משתמשים רשומים בה, שתזכיר להם ללכת ולהצביע בבחירות לרשויות המקומיות.
ניר ארז, מנכ"ל החברה, אמר כי "עידוד ההצבעה, הנגשת המידע וסיוע בהגעת האזרחים לקלפיות היא מבחינתנו זכות גדולה והמשך ישיר של שיפור השירות עבור הנוסעים. אנו קוראים לאזרחים לצאת ולהשפיע, בין היתר גם על מצב התחבורה הציבורית".
מוביט, שהוקמה בסוף 2011, מיועדת להיות המקבילה של וייז בתחבורה הציבורית. היא מספקת מידע על זמני אמת של קווי אוטובוס ורכבות, ומנווטת את המשתמש אל התחנה וממנה אל היעד, ומזכירה לו לרדת מהאוטובוס או הרכבת בתחנה המתאימה.
לפי נתוני החברה, האפליקציה חצתה את רף 2.5 מיליון המשתמשים וכבר פועלת בלמעלה מ-65 ערים בכ-20 מדינות שונות.